入行21年的李尚正最初擔任電視台節目助理和星輝電影公司編劇,直至2008年,被「星輝」老闆周星馳(星爺)睇起,帶他從幕後跳上幕前,他在《長江七號》、《西遊‧降魔篇》和《美人魚》表現突出,奠下喜劇演員形象,他說:「其實周生(星爺)講過我戲屎。」
今年他終於吐氣揚眉,憑《死》戲中演李寶安一角,首度角逐最佳男配角,越級挑戰影帝級人馬《毒舌大狀》謝君豪、《但願人長久》吳慷仁、《白日之下》姜大衛,以及《年少日記》天才童星黃梓樂,李尚正自覺陪跑居多,但笑言又未必無機會:「我可能會有機會,因為評審未必揀最好戲之人,揀最有討論點,又或者最靚仔,我靚仔起嚟都好靚仔,不過吳慷仁更靚仔。」
被問到在戲中表現,覺得哪方面可以揮低對手?李尚正說﹕「贏在....無呀,我覺得比較難跑出,入圍已當執到。(看好誰獲獎?)永遠都睇好最細嗰個,相信黃梓樂得獎會好開心,亦體現鼓勵價值,有爆炸性,畀謝君豪、吳慷仁和姜大衛,佢哋可能只yeah一聲,覺得錦上添花,正如畀個獎我一樣,之後我都係咁撈㗎啦。」
身為有線台柱的李尚正,也想跳出舒適圈,但擔心裸辭後搵食艱難,他說:「如果我𠵱家23歲就話啫,我已經43歲,做生不如做熟,最新動向要睇公司下次係咪加人工。(公司將開拍劇集,會否想嘗試?)就算拍劇,我人工一樣唔變,我月薪,部頭就瞓身做,好多人覺得我喺有線工作多年實發達,實情因為我𢭃月薪,先安排咁多工作畀我做。若然劇集製作精良,都想一試,但擔心拍劇期間,會損失原本工作,我本身有啲廣告代言費收幾十萬,以前試過因為要做公司工作,而拍唔到廣告,至今仍令我耿耿於懷!」
最佳男配角入圍名單:
姜大衛《白日之下》
黃梓樂《年少日記》
李尚正《死屍死時四十四》
吳慷仁《但願人長久》
謝君豪《毒舌大狀》
欲知專訪詳情,請留意明天(4月10日)明報娛樂版。